stanford-oval/wikipedia huggingface dataset:
שון גרייט
ביוגרפיה

שון מייקל גרייט נולד ב-8 באוגוסט 1976 במריון (אנ'), אוהיו, ארצות הברית, בנם השני של טרי גרייט ותרזה מקפרלנד. בתור ילד אהב לשחק כדורגל ובייסבול, אך כאשר הגיע לגיל ארבע עשרה התגלה גידול סרטני באחת מידיו לאחר ששבר אותה, ורופאיו נאלצו להסיר חלק מעצמות ירכיו על מנת להחליף את רקמת העצם שנכרתה מזרועו, כך שנסתם הגולל על עתידו כספורטאי.
אף על פי שחווה בעיות שונות בגן הילדים ובבית הספר, ואף נאלץ להישאר כיתה פעמיים בשל פיגור בחומר הלימודי, זכה גרייט להצלחה רבה מבחינה חברתית, בייחוד בקרב בנות המין הנשי, כאשר מספר עדויות אף מסרו שמרבית הבנות שהכיר חיבבו אותו בשל אופיו החברותי, חיוכו התמידי, ועיניו הכחולות.
מספר ימים לפני יום הולדתו השישי, ב-6 באוגוסט 1982, הוריו התגרשו ועברו לחיות בנפרד זה מזו. אמו הכירה בני זוג רבים אותם נהגה להביא לביתם למפגשים מזדמנים, עד שכעבור מספר שנים עברה לחיות עם אחד מהם באוהיו. גרייט חש סלידה מהעניין כולו, ולדברי אחותו החורגת החל לפתח פנטזיות רצחניות כנגד אמו, עמה ניהל מערכת יחסית שהייתה מבוססת לחלוטין על שליטה ודומיננטיות: ”הבית שלנו היה כמו שדה קרב, זה היה משהו בולט מאוד בין שניהם שהתקיים עוד מגיל צעיר”.
בראשית חייו הבוגרים ולאחר שסיים את חוק לימודיו בבית הספר התיכון ריבר ואלי (אנ') ב-1995 החל גרייט להפגין דפוס רחב של אלימות כלפי נשים, כאשר בגיל שמונה עשרה נעצר לאחר שחנק את בת זוגו. כעבור מספר שנים, בעודו בן עשרים ושלוש, פרץ לביתה של בת זוגו בת השבע עשרה אשר הייתה בהיריון באותה העת, שם תקף וחנק אותה. לאחר מספר חודשים פרץ לביתה שוב והחזיק אותה ואת אחותה תחת איומי סכין. לאורך השנים נולדו לו שלושה ילדים משלוש נשים שונות, וב-2003 נעצר לאחר שאנס את אחת מהן, על אף שהורשע רק בסעיף תקיפה. ב-2010 נעצר שוב לאחר שתקף בחומרה אישה עמה ניהל מערכת יחסים ארוכה.
מעת לעת ריצה גרייט תקופות מאסר קצרות בעקבות תלונות שהוגשו נגדו בידי בנות זוגו, ובמקרה בודד נידון לארבע שנות מאסר לאחר שנתפס פורץ לבית מגורים יחד עם אדם נוסף ב-23 באוקטובר 1996, מתוכן ריצה תשעה חודשים בלבד, כך שהשתחרר באוקטובר 1997.
גרייט נישא לאמבר ניקול באומן ב-2011, זמן קצר לאחר שהכירו במסגרת השתתפותם בפעילויות הכנסייה, ובחודשים הבאים נולדה להם בת. על אף כן, נישואיהם לא החזיקו מעמד זמן רב, וכעבור שנה בלבד הגישה באומן בקשת גירושים מגרייט בנוסף לצו הרחקה, לאחר שהלה החל להפגין כלפיה אלימות מילולית ופיזית, ואף איים עליה כי, ”אם אני לא יכול לראות את הבת שלי, אף אחד לא יראה אותה”.
רציחות > דנה "ויקי" ניקול לאורי

הקורבן הידוע הראשון של גרייט הייתה דנה "ויקי" ניקול לאורי בת העשרים ושלוש, אשר נהגה למכור מגזינים מדלת לדלת בשכונת מגוריו ב-2006. אמו נהגה לקנות את עיתוניה בקביעות, אך לאחר שנעלמה למשך זמן מה יצא גרייט לחפש אחריה. כאשר עלה לבסוף על עקבותיה פיתה אותה לבוא עמו לרכבו, שם דקר אותה בצווארה עד שמתה, ונפטר מגופתה, אשר אותרה רק כעבור שנתיים. גרייט הודה ברציחתה לאחר שנעצר ב-2016, אך זהותה התבררה באופן סופי רק בינואר 2018 במסגרת פרויקט דנ"א דואו (אנ'). בזמן מותה התגוררה במינדן (אנ'), לואיזיאנה, והשאירה אחריה שתי בנות שהיו בגילאי אחת וחמש באותה העת.
רציחות > רבקה לין לייסי

גופתה של רבקה לין לייסי בת השלושים ואחת נמצאה באזור מיוער במחוז אשלנד ב-2015. סיבת מותה נקבעה תחילה בתור מנת יתר של סמים, דבר שנראה הגיוני באותה העת מאחר שעבדה לפרנסתה כזונה והשתמשה בסמים באופן קבוע, אולם התברר כשגוי לאחר מעצרו של גרייט.
הלה הודה שהכיר את לייסי במשך זמן מה, וכי שניהם נהגו להיפגש מעת לעת כדי לבלות יחדיו. באחד הימים נתקל בה ברחוב והזמין אותה לבוא עמו חזרה לביתו. כאשר הלך לשירותים, לדבריו, שמע אותה מחטטת בכיסי מכנסיו ומנסה לגנוב את כספו. לאחר שהבחין בחסרונם של כארבעה דולרים התעמת עמה, והשניים החלו לריב. כאשר ניסתה לעזוב חנק אותה לסירוגין עד שהתעלפה והתמוטטה ארצה, ולאחר ששבה להכרתה הצמיד אותה לרצפה בעזרת לחיצת ברכו כנגד פניה, תוך כדי שהמשיך לחנוק אותה עד שמתה. החלטתו לשים סוף לחייה התגבשה במחשבתו, לטענתו, לאחר שאזלו כוחותיו ועייף מלריב איתה.
בהמשך הכניס את גופתה לתיק גולף גדול אותו השליך למרתף, שם נותר במשך היומיים הבאים. לאחר מכן השאיל את רכבו של אחד מחבריו ולקח את הגופה לאזור מיוער, בו היא נמצאה לבסוף. אף על פי שהן הדנ"א של גרייט הן של לייסי נמצא על תיק הגולף, ודוח הנתיחה שלאחר המוות קבע את סיבת מותה כחנק, הצהירו חלק מבני משפחתה כי אינם מאמינים שגרייט הוא הרוצח.
רציחות > קנדיס קנינגהאם

קנדיס קנינגהאם בת העשרים ותשע הייתה בת זוגו של גרייט, והשניים התגוררו יחדיו במשך מספר חודשים. לדברי חבריהם, נהג גרייט להכות אותה לעיתים תכופות, ”צפיתי בו חונק ומטיח אותה כנגד הקיר שבחדרם, לפחות חמש או שש פעמים לקראת הסוף”. היא ככל הנראה נרצחה מעט לפני או אחרי ה-6 ביוני 2016, היות שבאותה העת נעלמה על אף שמשפחתה לא דיווחה על היעדרותה לגורמי החוק, וזוהתה באופן רשמי ב-1 בנובמבר אותה שנה. גרייט הודה כי חנק אותה למוות במהלך היום הראשון למעצרו, והוביל את חוקריו לאזור המיוער בו השליך את גופתה. בנוגע לעניין זה נשמע אומר, ”היה זה נדמה כאילו היא הייתה הרבה יותר כבדה לאחר שמתה”.
רציחות > אליזבת גריפית'

אליזבת גריפית' בת העשרים ותשע הייתה מטופלת במרכז קהילתי לבריאות הנפש "אפלסיד" שבמחוז אשלנד (אנ'), דרכו ככל הנראה הכירה לראשונה את גרייט. היא סבלה מסכיזופרניה פרנואידית שגרמה לה לראות דברים שאינם קיימים ולשמוע קולות בראשה, ובמקרה אחד אף שפכה נפט על ראשה והציתה את עצמה באש, מסיבות שהיו גלויות רק לה.
היעדרותה הובחנה בראשית חודש ספטמבר 2016 לאחר שפספסה מספר טיפולים אליהם הייתה אמורה להגיע. גופתה נמצאה במרתף הבית הנטוש בו התגורר ונעצר גרייט במצב של ריקבון מתקדם, כך שחוקרי מקרי המוות נאלצו לזהות אותה באמצעות השוואת שיניה לתצלומי רנטגן דנטליים. בנוסף, ידיה ורגליה נקשרו באמצעות מספר פריטי לבוש כך שנמתחו אל מאחורי גבה.
הן הודאתו של גרייט והן דוח הנתיחה שלאחר המוות הציעו כי גריפית' נחנקה למוות, ולדברי עדותו של דוקטור טוד בר, בוחן מקרי המוות המשטרתי של מחוז קויאהוגה, חנק אותה הלה במשך שלוש עד חמש דקות לפני שמתה.
רציחות > סטייסי סטנלי "היקס"

סטייסי סטנלי "היקס" בת הארבעים ושלוש נראתה לאחרונה בחיים בתחנת דלק זמן מה לפני שנתקלה בגרייט, אשר הציע לעזור לה לתקן תקר באחד מצמיגי רכבה. השניים המשיכו לכיוון הבית הנטוש בו התגורר באותה העת, שם אנס אותה תוך כדי שצילם את הנעשה, וחנק אותה למוות. לאחר מכן שדד ממנה כארבעים ושלושה דולרים ונראה נוהג ברכבה, בטרם השליך את גופתה במרתף הבית, שם נמצאה יחד עם זו של אליזבת גריפית', במהלך יום מעצרו.
מעצר

הקורבן האחרון שייתכן כי גרייט תכנן לרצוח הייתה אישה בת שלושים ושמונה שזהותה מעולם לא נחשפה וידועה רק תחת השם הבדוי ג'יין דואו או פלונית. היא וגרייט הכירו זה את זו מספר שבועות קודם לכן דרך סניף צבא הישע של מחוז אשלנד, ונהגו לאכול את ארוחת הצהריים שלהם יחדיו, לצאת לטיולים ארוכים, לשחק טניס, ולשוחח אודות הדת. דואו תיארה את מערכת היחסים ביניהם כחברותית לחלוטין, עד כדי כך שאפילו לא החליפו מספרי טלפון, אולם גרייט טען כי מה שהתקיים ביניהם היה מעבר לכך, ואף הביע את כעסו בשל התשוקות שלדבריו בערו בה כלפיו, אליהן ניסתה להתנגד בשל אדיקותה והצורך הדתי בהימנעות מקיום יחסי מין לפני הנישואים.
בחלוף הזמן הצליח גרייט לשכנע את דואו להתלוות עמו לבית הנטוש בו התגורר באמתלה כי רצה להביא לה מספר פריטי לבוש שהיו ברשותו. בזמן שישבו בחדרו קראה דואו בתנ"ך, כאשר התנהגותו החברותית של גרייט השתנתה לפתע והוא תלש את הספר מידיה תוך כדי שאמר לה ”את לא הולכת לשום מקום”. תחילה ניסתה להתנגד לו, אך הוא החל להכות ולחנוק אותה. בהמשך קשר את ידיה ורגליה במספר תנוחות שונות, ביניהן אחת אשר הייתה עשויה להוביל לחניקתה למוות אם הייתה מנסה להשתחרר.
דואו נותרה כלואה בבית הנטוש במשך שלושה ימים, בהם הכה אותה גרייט לסירוגין ואף אנס אותה מספר פעמים. היא ספגה חבלות בראשה ובגופה, ובנוסף סבלה מדימום וגינלי. מאוחר יותר טענה כי גרייט אנס אותה ”בכל צורה אפשרית”, וחוקרי מקרי האונס אף הבחינו כי גילח צורה של לב בשיער הערווה שלה.
ביומה השלישי בשבי הצליחה דואו להתקשר למשטרה לאחר שגרייט נרדם. היא חולצה ללא פגע נוסף בידי הכוח שהגיב לשיחתה, וגרייט נעצר ונלקח לחקירה. שתי הגופות של אליזבת גריפית' וסטייסי סטנלי היקס, אותן החביא במרתף הבית, לא נמצאו באופן מידי מאחר שכוחות המשטרה לא יכלו לערוך חיפוש ללא צו עם הגיעם למקום. רק כעבור מספר שעות ולאחר שחשף גרייט את עובדת היותו רוצח סדרתי, סיפר לחוקריו אודות מקום הימצאותן של הגופות, אשר נמצאו במצב של ריקבון מתקדם, ואף שחזר את טכניקת החניקה בה השתמש על מנת לרצוח את קורבנותיו.
משפט

חבר מושבעים גדול הגיש נגד גרייט שני אישומי רצח בגין המקרים של סטייסי סטנלי "היקס" ואליזבת גריפית', ובהמשך אישומים נוספים בגין תקיפה, חטיפה ואונס, כך שבסך הכל עמד הלה בפני עשרים ושלושה אישומים של עבירות מדרגה ראשונה, שנייה ושלישית, בנוסף לאישומים מופחתים בשל עבירות פריצה והעלמת ראיות.
בית המשפט מינה עבור גרייט עורך דין מטעם הסנגוריה הציבורית בשם רולף ויטני, אשר כפר באשמה בפני כל הסעיפים על פי הוראותיו של גרייט, שבאופן סותר כבר הודה בכל חמשת הרציחות הן במהלך חקירתו והן מול התקשורת. בהמשך שינו את עמדתם להגנת אי-שפיות. התובע הראשי מטעם הפרקליטות היה כריסטופר ר. טאנל, אשר מסר כי בהינתן ”האופי המושחת של המעשים וכן של הראיות המחרידות” הוא ידרוש עבור גרייט את עונש המוות.
תאריך תחילת המשפט נקבע ל-6 בנובמבר 2017, אך נדחה בהמשך ל-9 באפריל 2018, כאשר בחודשים הבאים התגבשו נגד גרייט סעיפי אישום נוספים בגין הרציחות של קנדיס קנינגהאם ורבקה לייסי במחוז ריצ'לנד (אנ'), ושל דנה ניקול לאורי במחוז מריון (אנ'). בשני מכתבים שהגיעו באותה העת לידי הכתבת מייגן היקי מערוץ הטלוויזיה חדשות קליבלנד ערוץ חמש (אנ') כתב גרייט כי הסיבה העיקרית שדחפה אותו לרצוח את כל הנשים הללו התבהרה והפכה לגלויה עבורו רק במהלך שהותו בתא המעצר. לדבריו היו אלו שירותי הרווחה של המדינה, מאחר שהם הרסו את נפשן של הקורבנות: ”הן כבר היו מתות, הגופות שלהן המשיכו ללכת לאן שיכלו, אבל הנפשות שלהן כבר מתו! המדינה לקחה להן את הנפש ברגע שהן התחילו לקבל את השיקים החודשיים האלו”.
לאחר שמסר פרטים מעמיקים אודות הרציחות לשני גופי תקשורת מרכזיים במהלך שהותו במעצר, הן התביעה והן ההגנה הגישו בקשות משותפות כדי להטיל צו איסור פרסום על הנושא שימנע ממנו ליצור קשר עם כתבים ועיתונאים נוספים. שימוע שנערך בעניינו ב-6 בינואר 2017 מצא אותו כשיר לעמוד למשפט, והערכה פסיכיאטרית שפורסמה ב-6 במרץ והתבססה על בדיקות שהתקיימו ב-17 בינואר קבעה כי היה שפוי בזמן ביצוע הפשעים. בתגובה, משכה ההגנה את עתירתה לכפירה באשמה בגין אי-שפיות ב-7 באפריל.
במהלך אותה העת הגיעה עיריית אשלנד להסדר עם בעלי הבית הנטוש בו רצח גרייט את קורבנותיו, והשיגה צו פדרלי שאישר את הריסתו. במסגרת ההסכם הסכימה העירייה לשלם את כל חובות המיסים שהצטברו על הבית בתמורה לכך שהבעלות עליו תועבר לרשותה.
בשבועיים הראשונים למשפטו של גרייט במחוז אשלנד נבחר תחילה חבר המושבעים, כאשר הצהרות הפתיחה של צוותי התביעה וההגנה נשמעו ב-23 באפריל. גרייט לא הביע כל חרטה על פשעיו והודה באשמה בגין חמישה עשר מהאישומים שהוגשו נגדו ב-2 במאי, אף על פי שכולם היו משניים ולא כללו את אישומי הרצח המרכזיים שעמדו כנגדו. כעבור חמישה ימים הורשע ברציחתן של אליזבת גריפית' וסטייסי סטנלי "היקס". הוא נידון למוות ב-1 ביוני ותאריך הוצאתו להורג נקבע ל-13 בספטמבר 2018, אולם נדחה למועד עתידי בשל ערעור שהוגש לבית המשפט העליון של אוהיו.
שני משפטים נוספים נערכו בעניינו של גרייט מאחר שהרציחות שעמדו במרכזן התרחשו במחוזות אחרים. ב-1 במרץ 2019 הודה גרייט באשמה בגין סעיפי הרצח של רבקה לין לייסי וקנדיס קנינגהאם במחוז ריצ'לנד, ונידון למאסר עולם ללא אפשרות לשחרור מוקדם בנוסף לעונש נוסף של שבע-עשרה שנות מאסר עד מאסר עולם, אותם ירצה באופן רצוף. ב-11 בספטמבר אותה שנה הודה באשמה בגין סעיף הרצח של דנה לאורי במחוז מריון, ונידון למאסר עולם ללא אפשרות לשחרור מוקדם יחד עם שש-עשרה שנות מאסר נוספות.
ערעורו של גרייט לבית המשפט העליון של אוהיו נדחה ב-10 בדצמבר 2020, ותאריך הוצאתו להורג נקבע ל-19 במרץ 2025. באותה העת הוא עתיד לעבור למתקן הענישה של אוהיו הדרומית (אנ') שם אמור להתבצע גזר דינו. שיטת הוצאתו להורג טעם נקבעה.
ויטמין B1

| --- | --- |

תיאמין חד-חנקתי
 
 כתיב כימי:  C₁₂H₁₇N₄OS⁺ 
 מסה מולרית:  265.36 גרם/מול
 מספר CAS:  70-16-6
 מסיסות:  מסיס במים
 
ויטמין B1 (תיאמין) הוא ויטמין שמשתתף במטבוליזם הפחמימות ובתהליכי הפקת אנרגיה בגוף, וכן משתתף ביצירת חומר מתווך במערכת העצבים. תיאמין התגלה לראשונה בשנת 1897, והיה לוויטמין הראשון מקבוצת B להיות מבודד בשנת 1936.
מזון ממנו ניתן להפיק את הוויטמין:
מהחי - בשר (בעיקר כבד), איברים פנימיים אחרים וחלב.
מהצומח - אורז מלא, קטניות, שמרים, נבט חיטה, אגוזים, בוטנים, גרעינים וזרעונים וקמח מלא.
תסמינים של מחסור בוויטמין וטיפול

מחסור בוויטמין B1, (או TPP) גורם לפגיעה באנזים פירובט דהידרוגנאז (Pyruvate Dehydrogenase; PDH); אנזים, שללא תפקודו נפגע ניצול הגלוקוז כמקור אנרגיה. המחסור מונע כניסה של הפירובט למעגל קרבס, ונוצרת פגיעה חמורה במאזן האנרגטי של התא. ויטמין B1 בתינוקות נאגר בכבד, אך זה מידלדל במהרה. הנזק מתבטא באגירת כמויות גדולות של חומרי הגלם פירובט ולאקטט, שמביאים לחמצת מטבולית ומחסור ב-Acetyl CoA. רקמת המוח, שיודעת לנצל בטווח המיידי רק גלוקוז כמקור אנרגיה, היא הראשונה שנפגעת – גם כתוצאה מחוסר האנרגיה וגם מהצטברות הלאקטט.
המחלות בריברי ותסמונת קורסקוף נגרמות בעקבות מחסור חמורבוויטמין B1 ומתאפיינות בשלל פגיעות במערכת העצבים המרכזית, אשר נשענת בעיקר על הפקת אנרגיה מגלוקוז.
צריכת יתר עלולה לגרום למחסור בשאר הוויטמינים מקבוצה B [דרוש מקור].
ראו גם

פרשת רמדיה
יואל בסמן

| --- | --- |

 לידה:  23 בינואר 1990 (בן 34) שווייץ ציריך, שווייץ 
 מדינה:  שווייץ 
 תקופת הפעילות:  מ-2004 
 מקום לימודים:  European Film Actor School 
 פרסים והוקרה:  פרס הקולנוע הגרמני 
 https://www.joelbasman.ch/
 פרופיל ב-IMDb
 
יואל בסמן (באנגלית: Joel Basman; נולד ב-23 בינואר 1990) הוא שחקן קולנוע שווייצרי ממוצא ישראלי.
ביוגרפיה

בסמן נולד בציריך, שווייץ לאם שווייצרית ולאב ישראלי, שניהם עובדים בתעשיית האופנה השווייצרית. הוא דובר גרמנית שווייצרית ועברית. יש לו אחות אחת גדולה שגרה כיום בישראל. בסמן הוא ממוצא יהודי.
קריירה

בשנת 2004 החל את הקריירה כשגילם נער נועז בשם זיזו באופרת סבון השבועית בטלוויזיה השווייצרית "Lüthi und Blanc".
בשנת 2007 הבמאי טוביאס איניכן ליהק את בסמן לסרט הטלוויזיה "ג'ימי", שם הוא שיחק ילד אוטיסט בן 17.
בפברואר 2008 הוא זכה בפרס Shooting Star על משחקו כנער רוסי בסרט "Luftibus", שנכתב על ידי הבמאי דומינק דה ריבז. בספטמבר 2008 קיבל את פרס הטלוויזיה השווייצרי. באוקטובר 2008 הוא קיבל את פרס מ-"Cinema Tous Ecrans".
בשנת 2003 שיחק בתיאטרון נוער. בשנים 2004 ו-2005 הוא שיחק בסרטי סטודנטים שצילמו את פרויקט הגמר שלהם. את לימודיו סיים בבית הספר לקולנוע באוקטובר 2008.
בשנת 2013 בסמן השתתף בתפקיד ברטל במיני-סדרה "דור מלחמה". הוא גם שיחק את פסקל בסרט הטלוויזיה השווייצרי Ziellos"".
בשנת 2018 כיכב בסרט הקומי השווייצרי "מוטי וולקנברוך מתעורר לחיים", בתור בחור יהודי אורתודוקסי.
בשנת 2021 שיחק במתחן המדע הבדיוני "המושבה" (אנ') לצד איאן גלן. בהמשך שיחק בסרט הפעולה הבריטי-אמריקאי "קינגס מן: ההתחלה", מהווה פריקוול והפרק השלישי בסדרת סרטי קינגסמן.
בשנת 2023 גילם את פיטר בדרמה ההיסטורית "Stella. A Life." המבוסס על חייה של סטלה גולדשלאג (1922–1994), יהודייה גרמנייה שעבדה כמודיעה עבור הגסטפו במהלך מלחמת העולם השנייה והתחקה אחר יהודים שהסתתרו.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2005 | Mein Name ist Eugen | פלטשר |  |
| 2006 | Cannabis – Probieren geht über Regieren | רימו |  |
| 2007 | Breakout | סילנזיו |  |
| 2008 | Luftbusiness | לוצ'ה |  |
| 2008 | Tausend Ozeane | אריק |  |
| 2008 | Mikado | חוליו |  |
| 2008 | Happy New Year | אוסקר |  |
| 2010 | Picco | טומי |  |
| 2010 | Songs of Love and Hate | פביו |  |
| 2010 | Sennentuntschi | אלברט |  |
| 2011 | האנה | ראזור |  |
| 2011 | Löwenzahn - Das Kinoabenteuer | רוני |  |
| 2012 | Draussen ist Sommer | תאו |  |
| 2013 | Puppylove | פול |  |
| 2013 | Vielen Dank für nichts | ולנטיין פריי |  |
| 2014 | Dawn | אלישע |  |
| 2014 | ציידי האוצרות | חייל גרמני |  |
| 2014 | Wir Sind Jung. Wir Sind Stark | רובי |  |
| 2015 | ארץ המוקשים | הלמוט מורבך |  |
| 2015 | Als wir träumten | מארק |  |
| 2015 | Amnesia | רודולפו |  |
| 2016 | Paula | ריינר מריה רילקה |  |
| 2017 | להתראות גרמניה | לובלנר |  |
| 2017 | הפרפר | מאטורט |  |
| 2017 | Es war einmal Indianerland | קונדור |  |
| 2018 | גיבורים במצולות | ליאו |  |
| 2018 | מוטי וולקנברוך מתעורר לחיים | מוטי וולקנברוך |  |
| 2018 | Zauberer | מרסל |  |
| 2019 | חיים נסתרים | צוער | ללא קרדיט |
| 2019 | Kopfplatzen | טים |  |
| 2020 | Adventures Of A Mathematician | אדוארד טלר |  |
| 2020 | Bis wir tot sind oder frei | וולטר שטורם (גר') |  |
| 2021 | המושבה | פלינג |  |
| 2021 | קינגס מן: ההתחלה | גברילו פרינציפ |  |
| 2021 | משחק המלכים | הברמן וילם |  |
| 2021 | Lieber Thomas | קלאוס בראש |  |
| 2021 | Monte Verità | הרמן הסה |  |
| 2023 | Stella. Ein Leben. | פיטר |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2004 - 2006 | Lüthi und Blanc | זיזו אימבודן | 87 פרקים |
| 2008 | Jimmie | ג'ימי ברגר | סרט טלוויזיה של SF |
| 2008 | Alarm für Cobra 11 – Die Autobahnpolizei | נילס באואר | פרק: "Unter Druck" |
| 2008 | ein Schüler, seine Mutter & ich | פרנץ הילביג | סרט טלוויזיה |
| 2008 -2017 | זירת הפשע | נוראלי בלסיגר / מייק ניקל / מאנו | 5 פרקים |
| 2009 | Rosa Roth | מתיאס בלוק | פרק: "Das Mädchen aus Sumy" |
| 2010 | SOKO Wismar | מייק | פרק: "Brenners Frau" |
| 2010 | Der Alte | ליאו | פרק: "Muttertag" |
| 2010 | Rosannas Tochter | רובן | סרט טלוויזיה |
| 2012 | Polizeiruf 110 | דניס קוצ'ינסקי | פרק: "Eine andere Welt" |
| 2013 | דור מלחמה | ברטל | מיני-סדרה |
| 2014 | Ziellos | פסקל סאנר | סרט טלוויזיה |
| 2015 | Nussknacker und Mausekönig | מלך העכברים | סרט טלוויזיה של ARD |
| 2015 | הומלנד | אנדרס | פרק: "A False Glimmer" |
| 2017 | Private Banking | אדריאן וייס | מיני-סדרה |
| 2018 | Clash of Futures | רודולף פרנץ הס | מיני-סדרה |
| 2021 | KaDeWe | הארי ג'נדורף | מיני-סדרה |
| 2022 | Der Überfall | דניאל קובלסקי | מיני-סדרה |
הערות שוליים

↑  https://www.munzinger.de/search/portrait/Joel+Basman/0/30481.html
↑  https://www.latimes.com/entertainment-arts/movies/story/2019-11-01/actors-in-the-swiss-oscar-submission-wolkenbruch-share-the-loving-dynamic-of-their-mother-son-characters
↑  "ZDF: Zeitgeschichte, zeitgemäß erzählt". אורכב מ-המקור ב-2013-03-26. נבדק ב-2013-03-24.
| --- | --- |
בקרת זהויות :  PLWABN: 9812628471405606  BNE: XX5717718  BnF: cb169114123 (data)  GND: 1062446062  ISNI: 0000 0001 3386 4591  LCCN: no2017068874  NKC: pna2017952316  RERO: 02-A025132733  SUDOC: 19484725X  VIAF: 120355983   WorldCat (עם VIAF): 120355983
דם שלי (שיר)

"דם שלי" הוא שיר שהוקלט על ידי הזמרת הישראלית עדן בן זקן, מתוך אלבום האולפן השמיני שלה, דם שלי (2024). הוא יצא לאור ב-28 בינואר 2024, בהוצאת חברת התקליטים שרית הפקות והליקון ארומה מיוזיק, כסינגל המוביל מתוך האלבום. את השיר כתבה והלחינה בן זקן ביחד עם יסמין מועלם ויובל מעיין להפקה מוזיקלית של מתן דרור.
השיר הגיע למקום השני במצעד של מדיה פורסט.
רקע וכתיבה

השיר נכתב והולחן על ידי עדן בן זקן, יסמין מועלם ויובל מעיין והופק על ידי מתן דרור. בישראל היום סקרו את "דם שלי" כאשר יצא וכתבו, ”זה שיר על אהבה אינסופית שלא נגמרת, ועל כוחה של אהבה שאיתה ננצח. בימים האלה, כמו טקסטים רבים נוספים, נטען גם השיר הזה במשמעות חדשה”. בסמוך ליציאתו של השיר, הוציא הזמר ששון איפרם שאולוב שיר בשם "הדם שלי" והציע לבן זקן להקליט אותו יחד כדואט. זו סירבה בטענה שהקליטה שיר בעל שם דומה ולאחר מכן, החליפה אותה הזמרת אודיה.
וידאו קליפ

קליפ המילים הרשמי של "דם שלי" פורסם ב-28 בינואר 2024, ביום יציאתו של השיר כסינגל.
נכון לינואר 2025 עומד מונה הצפיות של הקליפ על למעלה משש מיליון צפיות.
מיקומי שיא

|   ‏‏‏  מצעדים ודירוגים (2024)> מדינה |   ‏‏‏  מצעדים ודירוגים (2024)> מצעד |   ‏‏‏  מצעדים ודירוגים (2024)> מיקום שיא |   ‏‏‏  מצעדים ודירוגים (2024)>  |
| --- | --- | --- | --- |
|  ישראל | מדיה פורסט ישראל | 2 |  |
|  ישראל | המצעד הרשמי של גלגלצ | 8 |  |
היסטוריית יציאות לאור

| אזור | תאריך יציאה | פורמט | חברת תקליטים | מקור |
| --- | --- | --- | --- | --- |
| כלל העולם | 28 בינואר 2024 | הזרמת מוזיקה • הורדה דיגיטלית | שרית • הליקון ארומה |  |
הערות שוליים

1 2 3 4 5  עדן בן זקן - דם שלי (Prod. By Matan Dror), נבדק ב-2024-02-04
1 2  דם שלי, 2024-01-28, נבדק ב-2024-02-04
↑  niv the tool, המצעד השבועי של מדיה פורסט, באתר mediaforest-group
↑  "דם שלי": עדן בן זקן כפי שלא שמעתם אותה מעולם | ישראל היום, באתר www.israelhayom.co.il, ‏2024-01-28
↑  גיל משעלי, ‏פרסום ראשון: עדן בן זקן סירבה לששון איפרם שאולוב, באתר ‏מאקו‏, 28 בינואר 2024
| עדן בן זקן |
| --- | --- | --- |
| דיסקוגרפיה | דיסקוגרפיה |  |
| אלבומי אולפן | מלכת השושנים • תאמין לי • לזאת שניצחה • חיים שלי • מועבט • עם או בלי לאהוב • 7 • דם שלי |  |
| אלבומים אחרים | Live קיסריה 2022 • הרמיקסים • מופע העשור (Live) • תדע שאני פה |  |
| ערכים קשורים | NMC • ארומה מיוזיק • "אקס פקטור ישראל" |  |
| עדן בן זקן – סינגלים |
| --- | --- | --- |
| מלכת השושנים | "מנגינה" • "מלכת השושנים" • "שיכורים מאהבה" • "פיסה מזכרוני" • "אלבינה" |  |
| תאמין לי | "תאמין לי" • "כל העיר שלנו" • "תזיזו" • "אף אחד" • "אין לי אותך" • "הייתי חוזרת" |  |
| לזאת שניצחה | "לזאת שניצחה" • "רציתי" • "כולם באילת" • "צועקת" |  |
| חיים שלי | "תל אביב בלילה" • "בא לי לחבק אותך" • "חיים שלי" • "מקסיקו" • "מילה של גבר" • "יאסו" • "תגיד לי Je t'aime" • "חצי מדינה" • "תרקדו" |  |
| מועבט | "אגרוף" • "כשתבוא" • "קוקוריקו" • "אהבה של אמא (חיים שלי)" • "אנא מג'נונה" • "חיים מאושרים" • "מתגעגעת אותך" • "הגענו הבנות" • "מועבט" • "ברחובות של תל אביב" • "איך אתה הולך" |  |
| עם או בלי לאהוב | "עם או בלי לאהוב" • "סירי" • "מה איתי" • "ניסיתי" • "אלף כוכבים" • "עשית לי טוב" • "WTF" • "הבת שלך" • "שוב תגיד לי בואי" • "דינרו" • "פילטרים יפים" • "כמה שנים" • "מה קרה?" • "ממתק" • "בסוף כל יום" |  |
| 7 | "חמסה" • "משחק קלפים" • "ילדת רחוב" • "עמנואלה" • "כינורות" • "ראשון בבוקר" • "להיות שלך" • "ריגוש זמני" • "מילה טובה" |  |
| דם שלי | "דם שלי" • "היית אחותי" • "תמיד נשאר אני" • "חיפשתי אותו בנרות" |  |
| סינגלים אחרים | "הללויה" • "Fresh" • "שונה מהנוף" • "Bonsoir" • "הזמן שלנו" • "והיא שעמדה" • יש בי אהבה" • "קטן עלינו" • "מקלט בטוח" • "תהמר עליי" • "מי אני בלעדיך" • "מלאכים" • "עם בליוובל" • "100 קילומטר" • "מסיבת הרווקות" • "נשבעת אמונים" • "עוד טיפה" • "אדם אדם" |  |
| השתתפות בסינגלים | "מקסיקאנה" • "Godmother" |  |
| שירים אחרים | "הפשע המושלם" • "אולי תִּפָּתַח הדלת" |  |
ויטמין

ערך זה עוסק בוויטמינים - רכיבים חיוניים במזון. אם התכוונתם לווייטמין, ארגון וייטנאמי, ראו .
הנוסחה הכימית של ויטמין A (רטינול)
פירות וירקות נחשבים כמקור טוב לוויטמינים
ויטמין (באנגלית: Vitamin) הוא תרכובת אורגנית, או קבוצת תרכובות אורגניות קרובות, החיונית לגוף ודרושה לו בכמויות מזעריות ושהגוף לא מסוגל לסנתז בעצמו.
התפקידים של הוויטמינים הם סיוע בפעילות מטבולית ומערכתית, גדילה, הפקת אנרגיה מהמזון, עיבודם של אבות המזון, השתתפות בבנייתם של כדוריות הדם וההורמונים, יצירת הכימיקלים שמפעילים את מערכת העצבים וסיוע בפעולות העיכול. הוויטמינים חיוניים למניעת מחלות כמו צפדינה ואנמיה, ולהפחתת סיכון לחלות במחלות כמו סרטן ומחלות לב. רבים מהוויטמינים הם חומרים הנוגדים חמצון. יש קבוצות מדענים הגורסות שוויטמינים מאיטים את קצב ההזדקנות. מצד שני ישנם מדענים וחוקרים אשר מתנגדים להמלצה כללית על נטילת ויטמינים לכלל האוכלוסייה, וסבורים שאלו מתאימים רק לנסיבות בריאותיות מסוימות, ושיש לצרוך אותם רק בהיוועצות עם רופא. חוקרים אלו נתלים במחקרים שונים על השפעות שליליות שעלולות להיגרם כתוצאה מנטילת תוספי ויטמינים ללא סיבה מיוחדת, ביניהם מחקר מטא-אנליזה שאוגד בתוכו 277 מחקרים שהראו ששילובים מסוימים של תוספי ויטמינים עם הרגלי תזונה עלולים להגביר סיכון לשבץ.
הגדרת הוויטמין היא בעייתית מעט משום שיש לה לא מעט מקרי גבול. ויטמין C, לדוגמה, עונה להגדרת הוויטמין עבור בני אדם ועבור בעלי חיים אחרים שיכולים לאכול פירות. אולם, בעלי חיים רבים שאינם יכולים לאכול פירות כן מייצרים אותו בכוחות עצמם ועבורם הוא אינו ויטמין. ויטמין D נוצר, אצל האדם, ברקמת העור בסיוע קרני השמש. על כן ויטמין D אינו תואם את ההגדרה הפורמלית של "ויטמין". דוגמאות נוספות לאי-הבהירות בהגדרת המונח "ויטמין" ניתן למצוא בוויטמין K וכמה ויטמינים מקבוצת B הנוצרים במעיים בסיוע חיידקים. ניתן לטעון כי אף על פי שלא גוף האדם הוא זה שמייצר ויטמינים אלה, הרי שהוא לא בהכרח זקוק להם מגורם חיצוני.
מקור השם

את המונח "ויטמין" טבע בשנת 1912 כימאי יהודי פולני, קזימיר פאנק, אשר הצליח לבודד את ויטמין B1 החיוני למניעת מחלות עצבים כמו בריברי. פאנק הרכיב את המונח מהמילים Vital (חיוני) ו-amine (אמין בכימיה), משום שנראה שגורמי המזון האורגניים הללו, המונעים בריברי ואולי מחלות מטבוליות דומות אחרות, נדרשו לכל החיים, ומכאן "חיוניים", והיו אמינים כימיים, ומכאן "אמין". אף על פי שבהמשך נמצא כי ויטמין C ואחרים אינם אמינים, המונח נשאר כפי שהוא.
גילוי הוויטמינים

הוויטמינים התגלו בשנת 1906 על ידי המדען פרדריק גואולנד הופקינס. הופקינס ערך מחקרים בעכברים שבהם הוא האכיל אותם מאכלים המכילים פחמימות טהורות, שומנים, חלבונים, מלחים ומינרלים. למרות אכילת המאכלים העשירים בכל אבות המזון, העכברים גוועו מחוסר תזונה מספקת. לעומת זאת, קבוצה אחרת של עכברים, שהוזנה באותם מאכלים אך עם תוספת של חלב, האריכה ימים. הופקינס הסיק ממחקרו שיש בחלב חומר מסוים העוזר לגוף להתפתח ונותן לו חיוניות (כיום אנו יודעים שזהו ויטמין A). בשנת 1929 קיבלו הופקינס ופרופסור כריסטיאן אייקמן (שחקר את המחלה בריברי) פרס נובל לפיזיולוגיה או לרפואה על גילוי הוויטמינים.
בשנת 1928 זכה הכימאי הגרמני אדולף וינדאוס בפרס נובל לכימיה על עבודתו בתחום הסטרולים והקשר שלהם לוויטמינים.